מטה אפרים אורח חיים תרטו


סעיף א
אסור בתשמיש המיטה. ואסור ליגע באשתו בין ביום ובין בלילה, כאילו היא נדה. ויש לנהוג בה כל דין נדה, שלא ירבה דברים עמה (ועיין ביורה דעה סימן (קצט), דשם איתא דברים המרגילים לערוה, שהוא שחוק וקלות ראש. ונראה דביום הכיפורים – אפילו שאר דברים אסור, משום קדושת היום. ומכל שכן בלילה, יש לאסור הנגיעה לגמרי, עיין שם). ולא יושיט מידו לידה שום דבר, אפילו בדבר שהוא ארוך, ולא יקבל מידה, או על ידי זריקה גם כן אין לעשות. וכן אסור לישב עמה על ספסל ארוך המתנדנד ואינו מחובר לכותל, ושאר דינים המבוארים ביורה דעה סימן קצ"ה:

סעיף ב 
לא יישן עם אשתו במיטה אחת, אפילו כל אחד בבגדו ואין נוגעים זה בזה שהמיטה רחבה, ואפילו יש לכל אחד מצע בפני עצמו:

סעיף ג 
הרואה קרי בליל יום הכיפורים, ידאג כל השנה, ויפשפש במעשיו ויעשה תשובה גמורה, ויתמיד בעסק התורה ומצוות וגמילות חסדים, וירחמו עליו מן השמים. ואסור לו לטבול לקריו ביום הכפורים, רק רוחץ במקומות המלוכלכים, כמו שנתבאר לעיל סוף סימן תרי"ג. ואם עלתה לו שנה, מובטח לו שהוא בן עולם הבא: